PlayStation 5

**PlayStation 5** (singkatan: **PS5**) ialah sebuah konsol permainan video yang dibangunkan oleh Sony Interactive Entertainment. Konsol ini merupakan pengganti kepada konsol PlayStation 4, mula diumumkan pada bulan April 2019 dan telah dilancarkan pada 5 Januari 2020 di Australia, Jepun, New Zealand, wilayah Amerika Utara dan Korea Selatan, kemudian dilancarkan secara rasmi di seluruh dunia seminggu selepas itu. Konsol PS5 merupakan salah satu daripada konsol permainan video generasi ke-9, disamping konsol keluaran Microsoft, Xbox Series X/S yang dilancarkan secara rasmi pada bulan yang sama.

Konsol PS5 dikeluarkan dalam dua versi; versi asas menyertakan pemain cakera optik terbina yang boleh membaca kandungan daripada cakera Blu-ray Ultra HD. Versi *Digital* pula tidak disertakan pemain cakera ini, bagi mengurangkan kos dan harga jualan dan pembelian permainan video hanya boleh dilakukan secara atas talian. Model semakan konsol PS5 yang lebih kecil untuk kedua-dua versi pula mula dijual pada bulan November 2023, menggantikan model sebelumnya.

Ciri-ciri utama yang terdapat dalam konsol PlayStation 5, termasuklah penggunaan storan berkeadaan pegun () yang mampu memindahkan data dalam berkelajuan tinggi bagi meningkatkan prestasi storan, cip grafik AMD yang mampu memaparkan paparan beresolusi 4K sehingga 120 bingkai per saat, fungsi surihan sinar yang dijana oleh cip mikropemproses bagi mendapatkan kesan pencahayaan dan refleksi yang lebih realistik serta kesan audio 3D yang lebih jitu dengan penggunaan *Tempest Engine*. Ciri lain termasuklah alat pengawal DualSense yang baru dengan fungsi maklum balas haptik serta kebolehan konsol PS5 memainkan kebanyakkan permainan video yang dikeluarkan untuk konsol PlayStation 4 dan PlayStation VR.

## Sejarah

### Pembangunan

Ketua arkitek pembangunan produk konsol PlayStation, Mark Cerny, memulakan program maklumbalas bagi setiap kitaran 2 tahun selepas pelancaran konsol PlayStation 4. Maklumbalas ini dikumpul setiap 2 tahun sekali di antara pembangun utama permainan video di bawah Sony bagi mendapatkan pandangan mengenai masalah yang mereka hadapi ketika mereka membangunkan permainan video bagi konsol semasa serta cadangan akan penambahbaikan yang boleh dilakukan ke atas konsol semasa atau untuk konsol akan datang. Maklumbalas ini banyak mempengaruhi keutamaan tugasan yang telah ditetapkan untuk pasukan pembangunan konsol.

Semasa pembangunan konsol PlayStation 5 dilakukan, cabaran utama ialah masalah berkaitan dengan tempoh masa yang diperlukan konsol permainan video bagi memuatkan data permainan video sebelum memulakan permainan. Mark berkata beberapa pembangun, termasuklah Tim Sweeney dari Epic Games memberitahu bahawa kelajuan input dan output yang standard bagi pemacu keras pada masa itu merupakan faktor utama yang mengehadkan pembangunan permainan video yang lebih maju. Kadar pemindahan data yang lebih perlahan mengehadkan saiz data yang boleh dimuatkan bagi sesebuah permainan video. Lokasi fizikal di mana data disimpan di dalam storan serta data yang diduplikasi di dalam konsol antara ciri yang meminimumkan tempoh pemuatan data. Matlamat penting di sini adalah mencari cara bagaimana untuk mengurangkan tempoh pemuatan data ini, khususnya bagi permainan video yang distrim atau permainan video yang memuatkan data secara dinamik semasa pemain bergerak dari satu lokasi ke lokasi lain.

Jim Ryan, Ketua Pegawai Eksekutif Sony Interactive Entertainment berkata, Sony telah melakukan kajian kebolehlaksanaan PlayStation 5 versi "kos rendah, spesifikasi rendah", seperti yang dilakukan oleh Microsoft yang mengeluarkan versi konsol Xbox Series X yang memiliki spesifikasi rendah, Xbox Series S. Beliau membuat kesimpulan bahawa mereka percaya konsol sebegitu tidak akan mendapat sambutan dan tidak akan pergi dengan lebih jauh.

### Pemasaran dan pelancaran
Berita terawal berkenaan PlayStation 5 (PS5) dihebahkan oleh ketua arkitek Mark Cerny dalam sebuah wawancara bersama-sama pihak majalah *[[Wired]]* pada April 2019. Pada Oktober 2019, pihak Sony mengumumkan bahawa konsol itu akan dilancarkan di seluruh dunia menjelang akhir 2020. Pada bulan itu juga, ciri-ciri perkakasan konsol itu juga diumumkan. Maklumat ciri-ciri yang menyeluruh telah diuar-uarkan oleh pihak Sony pada 18 Mac 2020.

Pihak Sony telah menyiarkan sebuah pertunjukan berkenaan PS5 yang termasuk pendedahan pertama rupa konsol PS5; pertunjukan tersebut pada asalnya dirancang disiarkan pada 6 Jun, tetapi ditunda ke 11 Jun berikutan perkembangan protes George Floyd pada masa itu, dengan kenyataan bahawa pihak Sony akan "berundur supaya suara-suara yang lebih penting dapat didengari."

Sony merancang untuk melancarkan konsol PlayStation 5 menjelang cuti hujung tahun 2020. Tarikh pelancaran dan harga rasmi telah diumumkan semasa pameran pembentangan permainan video pada 16 September 2020; di mana tarikh rasmi jualan konsol untuk pasaran Australia, Japan, New Zealand, wilayah Amerika Utara, dan Korea Selatan ditetapkan pada 12 November 2020, manakala bagi pasaran di seluruh dunia ditetapkan pada 19 November 2020.

Pelancaran rasmi konsol PlayStation 5 di India ditangguhkan, membawa kepada spekulasi bahawa terdapat pertikaian tanda dagangan "PS5" yang dikatakan dimiliki oleh orang perseorangan lain. Namun begitu, pertikaian ini dapat diselesaikan dan konsol PS5 dipasarkan secara rasmi pada 2 Februari 2021. Selain itu, antara kawasan yang tidak dipasarkan pada tarikh yang sama ditetapkan untuk pasaran di seluruh dunia seperti di Indonesia yang mula dipasarkan pada 22 Januari 2021 dan di China pada 15 Mei 2021.

Konsol PS5 dipasarkan dengan dua model; versi asas memiliki pemacu cakera optik terbina yang boleh membaca cakera optik jenis Blu-ray Ultra HD yang menyokong penggunaan cakera optik permainan video dan muat turun permainan video atas talian, serta versi *Digital* yang tidak memiliki pemacu cakera optik terbina namun membolehkan permainan video dimuat turun atas talian.

Sony mengatakan bahawa pra-tempahan untuk konsol ini akan dibuka di kebanyakkan kedai permainan video sehari selepas acara pengenalan konsol yang telah diadakan pada 16 September 2020. Namun begitu, beberapa kedai permainan video di Amerika Syarikat dan United Kingdom membuka pra-tempahan pada petang itu, menyebabkan kesesakan dalam proses pra-tempahan, termasuklah ada yang melakukan pra-tempahan secara pukal oleh kerana kebanyakkan slot pra-tempahan habis ditempah dengan cepat sekali di kebanyakkan kedai dan ini menimbulkan kekeliruan di kalangan pengguna. Sony membuat permohonan maaf atas insiden itu pada 19 September 2020, dan berjanji untuk menambah slot pra-tempahan konsol pada hari-hari berikutnya dan menambah stok sehingga ke penghujung tahun.

Stok bekalan konsol PS5 di seluruh dunia berada pada paras rendah akibat daripada krisis global kekurangan cip mikropemproses sejak tahun 2020. Sony menjangkakan keadaan ini akan berlarutan sehingga tahun 2023. Pada bulan Ogos 2022, Sony mengumumkan kenaikan harga konsol PS5 sehingga 20% di kebanyakkan pasaran kecuali di Amerika Syarikat, akibat daripada krisis ekonomi global, inflasi dan kehendak rantaian bekalan. Untuk pasaran Malaysia, harga konsol PS5 meningkat daripada MYR2299 ke MYR2499 bagi versi asas.

## Perkakasan

Konsol PlayStation 5 dikuasakan menggunakan sistem dalam cip yang direka khas bersama AMD dan Sony, mengintegrasikan cip mikropemproses khas AMD Zen 2 bersaiz 7 nm mengandungi lapan teras yang mampu dijalankan dalam frekuensi berubah-ubah yang dihadkan kepada 3.5 GHz. Zen 2 merupakan cip mikropemproses 64-bit dengan set suruhan x86-64. Cip mikropemproses grafik berintegrasi yang terdapat dalam konsol ini merupakan cip yang dibangunkan khas berdasarkan kepada senibina cip AMD RDNA 2. Cip mikropemproses grafik ini mengandungi 36 unit komput yang mampu dijalankan dalam frekuensi berubah-ubah yang dihadkan kepada 2.33 GHz, menjadikan prestasi teori mampu memuncak sehingga 10 TeraFLOPS. Cip ini juga menyokong fungsi surihan sinar dalam masa nyata, iaitu teknik kemasan grafik yang membolehkan paparan refleksi dan pencahayaan nampak lebih realistik. Selain itu, konsol ini dilengkapkan dengan 16 GB memori jenis GDDR6 SDRAM dengan lebar jalur mampu mencapai sehingga 448 GB/s, serta sambungan tanpa wayar Bluetooth 5.1 berintegrasi dan Wi-Fi 6 802.11ax.

Status kedua-dua cip mikropemproses dan mikropemproses grafik dipantau oleh sistem galakan khas yang diadaptasikan daripada teknologi AMD *SmartShift*, yang mengawal bacaan frekuensi cip-cip ini berdasarkan kepada penggunaan semasa bagi mengoptimasikan penggunaan kuasa yang ideal serta memadankan profil prestasi sistem dalam cip. Contohnya, jika penggunaan cip mikropemproses didapati rendah, sistem galakan ini boleh mengurangkan bacaan frekuensi dan menaikkan bacaan frekuensi cip mikropemproses grafik untuk prestasi yang lebih tinggi tanpa mempengaruhi penggunaan kuasa atau sistem penyejukan yang berlebihan.

Sistem penyejukan yang terdapat dalam konsol PS5 ini mengandungi kipas penyejuk dua bahagian bagi tujuan ambilan udara yang bersaiz 120 mm bagi diameter dan ketebalan sebanyak 45 mm, serta sinki haba yang besar dengan rekabentuk paip haba yang standard di mana Sony mengatakan bahawa "bentuk dan arah aliran udara membolehkan prestasi sistem penyejukan ini mampu mencapai setaraf prestasi penyejukan pada kebuk wap". Untuk penyejukan sistem dalam cip pula, terdapat konduktor haba logam cecair yang ditempatkan di antara papan sistem dalam cip dan sinki haba. Konsol ini menggunakan bekalan kuasa 350 watt dan menggunakan tenaga yang lebih rendah berbanding konsol PlayStation 4 apabila diletakkan dalam fungsi tangguh permainan.

Konsol PS5 menggunakan teknologi audio terbaru yang dikenali sebagai *Tempest Engine*, yang membolehkan bunyi dari beratus-ratus sumber dialirkan serentak, berbanding hanya 50 sumber sahaja bagi konsol PlayStation 4.

### Seni bina storan

Storan dalaman konsol PlayStation 5 menggunakan storan berkeadaan pegun khas berkapasiti 825 GB (667 GB ruang saiz yang boleh digunakan) dengan antara muka sebanyak 12 saluran, di mana daya pemprosesan mampu mencapai sehingga 5.5 GB/s. Terdapat unit penyahmampatan kekal yang menyokong *[[zlib]]* dan protokol kemampatan data Oodle Kraken baru yang dibangunkan oleh RAD Game Tools, storan ini mampu mencapai bacaan daya pemprosesan lebih kurang 8-9 GB/s. Mark Cerny mengatakan bahawa storan SSD yang lebih pantas merupakan permintaan utama daripada pembangun permainan video kerana matlamatnya di sini bukan sahaja ingin menjadikan storan ini 100 kali lebih pantas berbanding konsol PS4 dari segi nilai kelajuan bacaan secara teori, malah untuk mengelakkan kesesakan input/output (I/O) data supaya kadar prestasi menjadi lebih efektif. Untuk itu, Sony merekabentuk cip khas dengan beberapa pemprosesan kecil dan bekerja bersama pengawal memori kilat bagi mengurangkan kadar sela pendaman serta saluran data akan menjadi lebih efisien di dalam sistem. Di kemuncaknya, unit khas ini mampu memproses sehingga 22 GB/s data termampat.

Saiz storan bagi penyimpanan permainan video boleh dipertingkatkan sehingga 8TB melalui sambungan *[[NVM Express]]* (NVMe) dalaman tunggal menggunakan cakera berkeadaan pegun M.2, dan penggunaan cakera keras atau pemacu berkeadaan pegun USB luaran bersaiz sehingga 8TB. Di awal pelancaran konsol PlayStation 5, penggunaan NVMe tidak disokong dan konsol tidak akan dibut jika terdapat storan yang dipasang di situ. Kemaskini sistem perisian di peringkat beta yang menyokong penggunaan sambungan M.2 dikeluarkan pada bulan Julai 2021, manakala di peringkat rasmi ianya ditambah melalui kemaskini sistem bulan September 2021. Storan dalaman SSD tidak boleh diservis secara kendiri, kerana cip memori kilat dan kawalannya disambung secara kekal pada papan induk PlayStation 5. Walaupun pemasangan aplikasi permainan video diperlukan, pemain boleh memilih komponen apa yang diperlukan seperti hanya memasang komponen permainan berbilang pemain sahaja. Berbanding konsol PlayStation 4 yang membenarkan aplikasi permainan video dipindahkan di antara storan dalam SSD dan storan luaran USB atau M.2 bagi meningkatkan saiz ruang storan dalaman SSD, permainan video yang dipasang dalam konsol PS5 perlu disimpan sama ada storan dalaman SSD atau storan M.2 yang dipasang melalui sambungan NVMe. Kemaskini sistem pada April 2021 membolehkan pemain memindahkan permainan video PS5 di antara storan USB luaran, namun permainan video itu mesti disimpan di dalam storan dalaman SSD jika ingin memainkannya.

Versi asas PlayStation 5 mengandungi pemacu cakera optik Blu-ray Ultra HD terbina yang boleh membaca kandungan cakera optik Blu-ray Ultra HD, Blu-ray biasa atau DVD. Pemacu cakera PS5 tidak menyokong penggunaan CD dan juga tidak akan memainkan cakera optik Blu-ray yang mengandungi kandungan 3D. Penggunaan cakera Blu-ray Ultra HD sebagai medium bermakna cakera optik permainan video yang dikeluarkan untuk PS5 boleh menyimpan sehingga 100GB data, berbanding hanya sekitar 50GB sahaja permainan video yang dikeluarkan untuk konsol PS4 yang biasanya menggunakan cakera optik Blu-ray biasa dua lapisan. Sebagai contohnya, permainan *[[Gran Turismo 7]]* menyediakan 2 cakera bagi versi PlayStation 4 dan hanya 1 cakera sahaja bagi versi PlayStation 5.

### Reka bentuk

Reka bentuk luaran konsol mula diperkenalkan dalam satu acara pembentangan yang telah diadakan pada 11 Jun 2020. Jim Ryan, presiden Sony pada ketika itu mengatakan bahawa rupa yang estetik pada konsol PS5 ini bertujuan untuk "mentransformasikan dari segi rupa bentuk, bunyi dan pengalaman". Unit yang dikeluarkan pada waktu pelancaran memiliki tona dua warna, sama seperti warna pada alat pengawal DualSense, dengan blok yang berwarna hitam di tengah-tengah dan diapit bersama "kepak" yang berwarna putih serta terdapat lampu LED yang mengeluarkan cahaya berwarna biru. Jim berkata lebih banyak warna selain hitam dan putih bakal dikeluarkan selepas pelancaran. Konsol ini boleh diletakkan sama ada dalam posisi menegak atau melintang.

Terdapat 2 lohong ambilan udara yang panjang diletakkan di bahagian depan, dan lohong buangan haba di bahagian belakang konsol. "Kepak" konsol ini boleh ditanggalkan bagi membolehkan akses kepada slot storan SSD sambungan PCIe 4.0 NVMe, komponen bekalan kuasa dan pemacu cakera optik Blu-ray (pada versi asas).. Di bahagian bawah panel sisi pula terdapat bahagian yang dipanggil "perangkap habuk" - iaitu lohong yang membolehkan pengguna menyedut keluar habuk yang terkumpul dari sistem penyejukkan pada konsol ini. Yujin Morisawa, Pengarah Seni Kanan, mengetuai reka bentuk luaran konsol PS5, mengambil inspirasi daripada terma "lima dimensi" dan mereka bentuk kerangka luar berdasarkan kepada bentuk bulatan dan segi empat bagi memberikan imej yang baik kepada pemain. Yujin juga perlu memastikan reka bentuk konsol mampu memuatkan kesemua komponen teknikal tanpa menjejaskan aliran udara.

Ukuran dimensi konsol PS5 versi asas (yang dilengkapi dengan pemain cakera optik Blu-ray) adalah sebanyak 390 x 260 x 104 milimeter dan berat sebanyak 4.5 kilogram, manakala untuk versi digital adalah sedikit nipis, iaitu sebanyak 390 x 260 x 92 milimeter dan berat sebanyak 3.9 kilogram. Saiz konsol ini yang agak besar berbanding konsol-konsol yang lalu adalah untuk memastikan sistem pengurusan penyejukkan yang efektif serta mengurangkan bunyi bising semasa ianya beroperasi.

Di bahagian depan konsol pada blok yang berwarna hitam di tengah, terdapat beberapa sambungan dan butang; terdapat 1 unit sambungan USB-C dari jenis USB 3.1 Gen 2 dan 1 unit sambungan USB-A dari jenis USB 2.0. Butang kuasa dan butang untuk mengeluarkan cakera optik dari pemacu terletak di bahagian kiri. Di bahagian belakang pula, terdapat 2 sambungan USB-A dari jenis USB 3.1 Gen 2, sambungan HDMI 2.1, sambungan Ethernet berkelajuan gigabit dan sambungan kuasa.

### Alat pengawal DualSense

Alat pengawal tanpa wayar PlayStation 5, dengan nama DualSense diumumkan pada 7 April 2020. Alat pengawal baharu ini memiliki pencetus adaptif yang dapat mengubah kekerasan tombol berdasarkan babak permainan seperti dalam babak memanah. Nama butang "*Share*" yang digunakan pada alat kawalan konsol PlayStation 4, DualShock diubah nama kepada "*Create*", bagi memudahkan pemain mencipta dan berkongsi kandungan digital. DualSense memiliki mikrofon terbina, membolehkan pemain bercakap menerusi alat pengawal.

Sony mendedahkan alat pengawal DualSense Edge (CFI-ZCP1) pada bulan Ogos 2022, iaitu alat pengawal baru untuk konsol PlayStation 5 yang memiliki ciri-ciri tambahan. Reka bentuk alat pengawal ini memiliki ciri-ciri modular berbanding alat pengawal standard DualSense, di mana terdapat modul kayu ria boleh diganti, pelbagai profail kawalan dan fungsi mengubah input kawalan. Alat pengawal ini mula dipasarkan pada 26 Januari 2023 dalam kedai atas talian, *PlayStation Direct* dan dipasarkan di kedai-kedai permainan video bermula 23 Februari 2023.

### Semakan konsol

Sony mula mengeluarkan konsol PlayStation 5 dengan sedikit kemaskini perkakasan bermula Ogos 2021. Reka bentuk baru ini (siri 1100), mengurangkan saiz dan berat sinki haba dan mengurangkan berat konsol secara keseluruhan sebanyak 300 gram, tanpa memberikan kesan ketara terhadap prestasi penyejukkan, menurut laman media Digital Foundry dan Gamers Nexus. Reka bentuk ini juga tidak memerlukan penggunaan pemutar skru untuk penggunaan kaki konsol.

Bermula Ogos 2022 pula, Sony mula mengeluarkan konsol PS5 dengan kemaskini terbaru (siri 1200), untuk kedua-dua versi asas dan digital, yang mengurangkan acuan papan induk pada sistem dalam cip asal. Perkara ini menyebabkan kurangnya penggunaan kuasa untuk sistem dalam cip. Selain itu, sinki haba juga direka bentuk kembali yang menyumbang kepada pengurangan berat konsol. Berat konsol PS5 kini berkurangan kepada 3.4 kilogram (berbanding 3.9 kilogram semasa pelancaran) bagi versi digital dan 3.9 kilogram (berbanding 4.5 kilogram semasa pelancaran) bagi versi asas.

Pada bulan Oktober 2023, Sony mengumumkan edisi terbaru konsol PS5, secara tak rasmi dikenali sebagai ***PlayStation 5 Slim*** (siri 2000) yang mula dikeluarkan bermula pada bulan November 2023 bagi menggantikan edisi sedia ada untuk kedua-dua versi asas dan digital. Edisi terbaru ini memiliki kerangka yang lebih kecil berbanding edisi asal, selain penambahan sambungan USB dan storan terbina bersaiz 1 TB. Selain itu, Sony menawarkan pemacu cakera optik Blu-ray yang boleh dibeli secara berasingan dan dipasang pada konsol PS5 versi digital, membolehkan ianya berfungsi sama seperti versi asas. Berbanding versi asas pada edisi sebelumnya, pemacu cakera optik yang dipasang memerlukan sambungan Internet untuk melengkapkan proses tatacara persediaan.

## Perisian sistem

Sony menggambarkan paparan antaramuka PlayStation 5 sebagai "mudah diakses dan berinformasi", seperti memaparkan informasi mengenai kemaskini aktiviti rakan pemain, permainan berbilang pemain yang ada, serta informasi mengenai ganjaran dan misi bagi sesebuah permainan video. Mark Cerny mengatakan bahawa "kami tidak mahu pemain untuk memulakan permainan, lihat kemaskini terkini, mulakan permainan, lihat kemaskini terkini, jadi kesemua pilihan itu telah tersedia di paparan antaramuka". Matt MacLaurin, naib presiden bagi rekabentuk UX di PlayStation mengatakan bahawa proses reka bentuk semula paparan antaramuka pemain sebagai "antara evolusi yang menarik bagi sesebuah sistem operasi", dan juga "100 peratus baik pulih paparan antaramuka PS4 dan beberapa konsep baru dengan pendekatan yang sangat berbeza". Matt juga mengatakan bahawa kadar paparan antaramuka ini terlalu pantas dengan kemasan visual yang lebih segar dan jitu.

Eurogamer mengatakan bahawa paparan antaramuka ini digambarkan sebagai responsif, kebolehcapaian yang telah dipertingkatkan, lebih jelas dan ringkas. Selepas konsol dihidupkan, pemain akan dipaparkan dengan paparan animasi pemula dan skrin login yang baru. Konsep dan motif reka bentuk yang diketengahkan pada konsol PS4 kini direka bentuk semula sebagai paparan antaramuka utama pemain yang baru. Di bahagian atas skrin terdapat barisan aplikasi yang dipasang, dan terdapat 2 tab di bahagian atasnya yang membezakan antara paparan aplikasi permainan video atau aplikasi media. Apabila permainan video dipilih, ianya akan mendedahkan aktiviti berkaitan individu, dikenali sebagai *Card*, seperti informasi mengenai misi yang lebih spesifik atau mod permainan berbilang permain. Aplikasi PlayStation Store pula tidak lagi dipasang secara berasingan, sebaliknya ianya telah diintegrasikan secara penuh dalam paparan utama pemain.

Ciri yang membezakan antaramuka konsol PS4 dan PS5 ialah pengenalan kepada *Control Center*, diakses dengan menekan butang logo PS dan dipaparkan di bahagian bawah skrin. *Control Center* dibahagikan kepada 2 bahagian. Di bahagian atas ialah barisan paparan yang dikenali sebagai *Card*, memaparkan informasi seperti cadangan aksi berdasarkan kepada permainan video yang dipilih atau aktiviti terkini seperti sembang berkumpulan. *Card* yang berkaitan dengan permainan video pula akan memaparkan informasi seperti laporan kemajuan bagi melengkapkan sesuatu objektif di dalam permainan video, atau senarai objektif lain dengan pilihan untuk terus memulakan permainan video berdasarkan objektif tersebut. Pengguna PlayStation Plus pula boleh melihat *card* seperti petunjuk, tips, tangkap layar atau video yang memaparkan secara terperinci bagaimana sesuatu objektif itu boleh diselesaikan. *Card* yang berkaitan dengan sistem pula akan memaparkan pilihan seperti jualan dengan harga diskaun yang ditawarkan dalam PlayStation Store atau tangkap layar terkini yang diambil pemain. Ciri-ciri ini hanya terdapat bagi permainan video yang dikeluarkan untuk konsol PS5 atau PS4 yang dikemaskini.

Di bahagian bawah *Control Center* pula terdapat barisan ikon yang boleh diubah, termasuklah notifikasi, kemaskini status, senarai rakan dan tetapan sistem. Menurut sumber dalaman yang diulas oleh ''Vice'', strategi di sebalik paparan antaramuka yang memfokuskan aktiviti ini adalah untuk membantu pemain komited dalam menyelesaikan sesebuah permainan video terutamanya permainan video untuk pemain tunggal di mana Sony merasakan perkara ini merupakan trend terkini dalam persekitaran konsol PlayStation. Sony mendapati bahawa pada masa kini, kebanyakkan pemain tidak mempunyai masa untuk cuba menghabiskan permainan video, jadi ciri *Card* digunakan untuk memberikan pemain idea aktiviti apa yang boleh dilakukan semasa bermain dan masa yang diperlukan untuk menghabiskan sesebuah objektif supaya pemain dapat mengatur masa mengikut keperluan seharian mereka dengan lebih baik.

Konsol PlayStation 5 menyokong beberapa servis penstriman media seperti Netflix dan Youtube, dengan bayangan sokongan untuk servis lain bakal diperkenalkan kelak. Servis Sony Pictures Core telah dilepaskan pada tahun 2023. Sistem ini menyokong PlayStation Now, iaitu servis penstriman permainan video Sony, semasa ianya masih tersedia. Aplikasi Remote Play, yang tersedia untuk konsol PlayStation 4, Windows, iOS dan Android, telah dikemaskini sebelum pelancaran rasmi PlayStation 5 bagi membolehkan pemain menggunakan konsol PlayStation 5 dari jauh menggunakan perkakasan lain dengan sambungan rangkaian setempat.

## Permainan video

Setiap konsol PlayStation 5 didatangkan dengan permainan video percuma yang berjudul *[[Astro's Playroom]]*, permainan video yang dibangunkan bertujuan untuk memperlihatkan fungsi-fungsi alat pengawal DualSense. Tiada sekatan wilayah dikenakan untuk permainan video yang dikeluarkan untuk konsol PS5, jadi permainan video yang dibeli di sesebuah wilayah/kawasan boleh dimainkan di sesebuah wilayah/kawasan yang berbeza.

Sony menyatakan rasa tanggungjawab mereka akan sentiasa menyokong komuniti PlayStation 4, sambil menyanjungi konsol PlayStation 5 sebagai kemajuan besar dalam bidang teknologi. Menerusi sesi bual bicara bersama GamesIndustry.biz, Jim Ryan berkata "Kami sentiasa menekankan bahawa kami percaya kepada generasi (konsol). Kami percaya apabila mereka bersusah-payah membangunkan konsol generasi kehadapan, ia sepatutnya merangkumi ciri dan faedah yang tidak didapati pada konsol-konsol generasi terdahulu. Dan itu, pada pandangan kami, mereka sepatutnya membangunkan permainan video dengan memanfaatkan ciri-ciri itu".

Bercakap mengenai keupayaan alat pengawal DualSense, Eric Lempel, Pengurus Besar menegaskan bahawa Sony "ingin melakukan evolusi terhadap keseluruhan pengalaman", namun untuk melakukannya "kami tidak boleh membawa kesemua bersama kami mengecapi pengalaman generasi kehadapan. Kamu perlukan perkakasan baru, kamu perlukan alat baru bagi menikmati pengalaman yang pembangun-pembangun permainan video ini inginkan". Permainan video Ratchet & Clank: Rift Apart merupakan contoh permainan video generasi kehadapan, secara teknikalnya tidak boleh disokong oleh konsol generasi terdahulu. Eric juga menyatakan bahawa sokongan terhadap konsol PlayStation 4 tidak akan berhenti serta-merta, sebaliknya banyak penawaran ditawarkan di masa akan datang.

Takrifan yang dibuat Sony terhadap konsol permainan video sebagai generasi kehadapan telah banyak ditafsir sebagai peralihan ke era baru, di mana permainan video eksklusif yang dikeluarkan untuk PS5 memanfaatkan keupayaan konsol ini dan tidak lagi dikeluarkan untuk konsol terdahulu. Jim berkata sepatutnya tiada kekecewaan kerana versi PS5 (permainan video) memanfaatkan ciri konsol yang lebih maju dan rancangan awalnya adalah untuk naiktaraf percuma bagi permainan video PS4 ke PS5. Beberapa permainan video seperti Horizon Forbidden West dibangunkan serentak untuk keluaran konsol PS4 dan PS5, dan Sony menyokong mana-mana pengeluar yang ingin menawarkan permainan video PS4 versi yang dipertingkatkan tanpa kos tambahan. Namun begitu, pada bulan Mei 2021, Sony mengumumkan perubahan besar dalam pendekatan ini, dengan permainan video eksklusif yang sepatutnya dikeluarkan untuk PS5 sahaja iaitu Gran Turismo 7 dan God of War Ragnarök kini dikeluarkan untuk kedua-dua versi PS4 dan PS5. Ramai berpendapat pendekatan baru ini berpunca daripada krisis global kekurangan bekalan semikonduktor disebabkan oleh pandemik COVID-19 yang memberi kesan kepada ketersediaan bekalan PlayStation 5. Pada awalnya, Sony merancang untuk mengenakan caj kepada pengguna PS4 yang ingin melakukan naiktaraf permainan video Horizon Forbidden West versi PS4 ke PS5 menerusi pengumuman pra-tempahan, namun begitu naiktaraf ini kemudian diberikan secara percuma setelah mendapat banyak kritikan daripada pengguna (yang menegaskan bahawa sebelum ini Sony pernah menyatakan naiktaraf permainan video Horizon Forbidden West adalah percuma). Sony kemudian mengumumkan bahawa selepas ini mana-mana permainan video PS4 yang ingin dinaiktaraf kepada versi PS5 akan dikenakan caj, berbalik kepada rancangan asal mereka..

Laman Eurogamer melaporkan setakat Mei 2020, program pensijilan Sony memerlukan permainan video keluaran PS4 untuk serasi secara asli dengan PS5 apabila mereka memohon pensijilan selepas 13 Julai 2020.

## Sambutan

Di awal pelancaran konsol PlayStation 5, sambutan yang diterima rata-ratanya menggalakkan, dengan kebanyakkannya memuji penambahbaikan yang dilakukan terhadap alat pengawal DualSense dari segi pencetus adaptif dan maklum balas haptik. Ciri-ciri ini dipertunjukkan dalam permainan video *[[Astro's Playroom]]* yang sudah tersedia dipasang untuk kesemua konsol PS5, mendapat pujian dengan *Laptop Mag* menggambarkannya sebagai "comel tapi licik". Barisan permainan video eksklusif, termasuklah *[[Spider-Man: Miles Morales]]* dan *[[Demon's Souls]]* sangat dipuji, walaupun terdapat di kalangan pengkritik seperti TechRadar, mengatakan bahawa sepatutnya lebih banyak permainan video diperkenalkan semasa pelancaran konsol PS5 ini. Paparan antaramuka konsol ini juga dipuji kerana kepantasannya dan senang untuk dikawal.

Reka bentuk konsol PS5 ini mendapat maklumbalas yang berbeza-beza di kalangan pengkritik. CNET menggambarkan tona hitam dan putih pada konsol ini sebagai "sebahagian daripada karya pembuatan arca yang sepatutnya". Saiz konsol yang besar dikritik oleh *[[Tom's Guide]]* sebagai "tidak elegan", dan ramai pengkritik lain menyatakan kekecewaan kerana kerumitan untuk mengintegrasikan konsol ini sebagai sebahagian daripada susunan hiburan rumah. Ramai juga yang mengakui saiz konsol yang besar ini oleh kerana penambahbaikan yang dilakukan terhadap sistem penyejukkan dan operasi konsol yang lebih senyap. Saiz tersedia storan SSD sebanyak 667 GB yang agak kecil juga dikritik.

Ulasan teknikal, seperti *[[Digital Foundry]]*, menyatakan bahawa ciri seperti kadar segar yang berubah-ubah dan mod output video 8K seperti yang diiklankan tidak tersedia semasa pelancaran. Walaupun begitu, mereka memuji ciri lain seperti fungsi surihan sinar, kepantasan storan SSD, dan juga keupayaan konsol mengeluarkan output kadar segar 120 Hz.

### Jualan

Jualan konsol PlayStation 5, bersama dengan konsol pesaingnya Xbox Series X/S, boleh dikatakan agak terkesan di awal pelancarannya dan sepanjang tahun 2021 kerana krisis bekalan sumber semikonduktor yang tidak mencukupi untuk memenuhi permintaan di peringkat global, selain daripada permintaan yang mendadak terhadap konsol permainan video yang disebabkan oleh pandemik COVID-19. Sony menjangkakan kekurangan bekalan ini akan berterusan sekurang-kurangnya hingga tahun 2022. Pembeli singkat mengambil kesempatan di atas senario ini, di mana mereka menjual konsol ini kembali dengan harga ribuan ringgit. Sony memperluaskan program PlayStation Direct untuk pasaran Eropah pada bulan November 2021 bagi memudahkan pengguna membeli konsol dengan harga yang sepatutnya.

Dua minggu selepas pelancaran, Sony mengumumkan bahawa konsol PS5 merupakan pelancaran terbesar dalam sejarah PlayStation, melepasi angka jualan konsol PS4 sebanyak 2.1 juta yang dikeluarkan dua minggu selepas pelancarannya pada tahun 2013. Selepas dua minggu pelancaran di Jepun, konsol PS5 versi asas telah terjual sebanyak 103,901 unit dan 14,181 unit bagi versi digital telah terjual, menjadikan jumlah jualan sebanyak 118,082 unit dan merupakan konsol yang paling laris di situ. Pada bulan September 2021 pula, Sony melaporkan lebih dari 1 juta unit konsol PS5 telah terjual di Jepun. Sebagai perbandingan, konsol sebelum ini tidak mencecah 1 juta unit penjualan selepas setahun ianya dikeluarkan. Di UK pula, konsol PlayStation 5 merupakan konsol yang paling laris terjual pada bulan November 2021.

Sony melaporkan sebanyak 4.5 juta unit konsol PS5 telah dikeluarkan sehingga tahun fiskal berakhir pada 31 Disember 2020, di mana angka pengeluaran ini merupakan jumlah pengeluaran konsol PS4 pada waktu pelancarannya. Jumlah pengeluaran konsol PlayStation 5 mencecah 7.8 juta unit pada 31 Mac 2021, melepasi angka 7.6 juta unit konsol PS4 yang telah dikeluarkan selepas suku kedua pelancarannya. Sony melaporkan sebanyak 10 juta unit PS5 telah terjual sehingga 18 Julai 2021, menjadikan konsol ini konsol yang paling pantas terjual dalam sejarah. Kemudian, mereka mengesahkan bahawa setakat 30 Jun 2021, sebanyak 10.1 juta unit konsol telah dikeluarkan, menunjukkan bahawa hampir setiap konsol yang dikeluarkan itu telah terjual. Pada 30 September 2021, pengeluaran konsol PS5 telah melepasi angka 13.4 juta unit. Pada bulan Ogos pula, Sony menjangkakan mereka memiliki bekalan yang cukup untuk mengeluarkan lebih daripada 22 juta unit konsol pada penghujung tahun fiskal 2021 yang berakhir pada bulan Mac 2022, kemudian angka ini telah disemak semula kepada 15 juta unit pada bulan November. Walaupun begitu, jualan pada tahun fiskal 2022 dijangkakan akan meningkat sehingga 22.6 juta unit.

Pada bulan Januari 2022, Bloomberg News melaporkan Sony meneruskan pengeluaran konsol PlayStation 4, yang sepatutnya dihentikan penjualannya pada penghujung 2021, bagi memenuhi permintaan pengguna akibat kekurangan bekalan stok konsol PS5 kesan daripada krisis kekurangan cip yang berterusan. Pada 31 Mei 2022, jualan konsol PlayStation 5 telah mencecah 20 juta unit. Manakala, pada bulan Julai 2023, dilaporkan bahawa jualan konsol PlayStation 5 telah terjual melebihi 40 juta unit. Konsol PlayStation 5 dilaporkan telah terjual melebihi 50 juta unit di seluruh dunia setakat Disember 2023.

## Rujukan

## Pautan luar

*